钦定古今图书集成/理学汇编/学行典/第153卷 > 《颜子庙碑》汉·祢衡
## 钦定古今图书集成/理学汇编/学行典/第153卷 > 《颜子庙碑》汉·祢衡

禀天地之纯和，锺岳渎之休灵，睿哲之资，诞自初育，
英绝之才，显乎婴孩，在束修之齿，入宣尼之室，德行
迈于三千，仁风横于万国，知微知彰，闻一觉十，用行
舍藏，与圣合契，名为四科之冠，实尽疏附之益，尔乃
安陋巷，挹清流，甘箪瓢以充饥，虽屡空而不忧。于时
河不出图，周祚未讫，仲尼无舜禹之功，先生包元凯
之烈，其辞曰：“亚圣德，蹈高踪。游洙、泗。肃礼容，备懿体。
心弥冲。秀不实，振芳风。配圣馈，图辟雍。纪德行，昭罔
穷。”